Document ID: 31999D0725

Komisjoni otsus,
22. oktoober 1999,
millega muudetakse otsust 85/377/EMÜ, millega kehtestatakse ühenduse põllumajandusettevõtete liigitus
(teatavaks tehtud numbri K(1999) 3414 all)
(1999/725/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 15. juuni 1965. aasta määrust nr 79/65/EMÜ, millega luuakse Euroopa Majandusühenduse põllumajandusettevõtete tulusid ja majandustegevust käsitlevate raamatupidamisandmete kogumise võrk, [1] viimati muudetud määrusega (EÜ) nr 1256/97, [2] eriti selle artiklit 4,
ning arvestades, et:
(1) komisjoni 7. juuni 1985. aasta otsusega 85/377/EMÜ [3] (viimati muudetud komisjoni otsusega 96/393/EÜ [4]) kehtestatud ühenduse põllumajandusettevõtete liigitus on põllumajandusettevõtete majandusliku suuruse ja tehnilis-majandusliku suunitluse järgi klassifitseerimise alus nii põllumajandusettevõtete struktuurivaatluste kui põllumajandusraamatupidamise andmevõrgu (FADN) raames; ühenduse liigituse alusel arvutatakse ka Euroopa suurusühik (ESU) ja künnised, mille abil piiritletakse vaatlusvaldkonnad ning koostatakse põllumajandusraamatupidamise andmevõrku sisestatud või sisestatavate aruandvate ettevõtete väljavalimise plaan;
(2) põllumajandusettevõtete struktuurivaatluste tulemused, mis on liigitatud Euroopa suurusühiku ja põllumajandustootmise liigi järgi, moodustavad andmebaasi põllumajandusliku raamatupidamise andmevõrgu vaatlusvaldkonna kindlaksmääramiseks, mille alusel valitakse ja hinnatakse põllumajandusliku raamatupidamise andmevõrgu põllumajandusettevõtete valimit; vaatlusvaldkonna aruandvate ettevõtete valik peab olema iga kavandatud analüüsi eesmärkide seisukohalt esinduslik;
(3) nõukogu määrust (EMÜ) nr 571/88, [5] viimati muudetud komisjoni otsusega 98/377/EÜ, [6] on laiendatud, et sätestada ajavahemikuks 1998-2007 põllumajandusettevõtete struktuurivaatlused ja vaadeldavate tunnuste loetelud;
(4) ajavahemiku 1999-2000 ühenduse põhivaatluse vaatlustunnuste loetelu struktuuri ja sisu on muudetud, seega erinevad uue loetelu tunnused varasematel vaatlustel registreeritud tunnustest ning seetõttu on vajalik kohandada otsust 85/377/EMÜ vaatlustunnuste loetelule, mis on sätestatud määrusega (EMÜ) nr 571/88;
(5) tehes muudatusi ühenduse liigituses kohaldatud põllumajandusettevõtete majanduslikes suurusklassides on asjakohane kajastada ühenduse põllumajandusstruktuuri arengut;
(6) käesoleva otsusega ettenähtud meetmed on kooskõlas ühenduse põllumajandusaruandluse andmevõrgu komitee ja alalise põllumajandusstatistika komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 85/377/EMÜ II ja III lisa muudetakse järgmiselt.
1. II lisas:
a) asendatakse I jaotise C osa pealkiri järgmise tekstiga:
"Koodid 1999. ja 2000. aasta põllumajandusettevõtete struktuuriuuringus sisalduvate omaduste ümberrühmitamiseks";
b) II jaotise C osas asendatakse vastavustabel käesoleva otsuse I lisa tabeliga.
2. III lisas:
C osa asendatakse käesoleva otsuse II lisas esitatud tekstiga.
Artikkel 2
Käesolev otsus on adresseeritud liikmesriikidele.
Brüssel, 22. oktoober 1999

Labels: 19
6